VENDIM
Nr. 407, datë 19.6.2024

PËR DISA NDRYSHIME DHE SHTESA NË VENDIMIN NR. 539, DATË 29.7.2022, TË KËSHILLIT TË MINISTRAVE, “PËR KRIJIMIN, FUNKSIONIMIN, SHPËRBLIMIN E ANËTARËVE TË BORDIT VLERËSUES TË KËRKESAVE, SI DHE PROCEDURËN KONKURRUESE PËR DHËNIEN E GRANTEVE PËR NDËRMARRJET MIKRO, TË VOGLA DHE TË MESME”

Në mbështetje të nenit 100 të Kushtetutës dhe të pikës 4, të nenit 11, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

Në vendimin nr. 539, datë 29.7.2022, të Këshillit të Ministrave, bëhen këto ndryshime dhe shtesa:
I. Në kreun II bëhen ndryshimet e mëposhtme:
1. Pika 3 ndryshohet, si më poshtë vijon:
 “3. Bordi kryesohet nga drejtori ekzekutiv i Agjencisë Shqiptare të Zhvillimit të Investimeve (në vijim “AIDA”) dhe ka në përbërje të tij 4 (katër) anëtarë, si vijon:
a) 2 (dy) përfaqësues nga ministria përgjegjëse për ekonominë, kulturën dhe inovacionin;
b) 2 (dy) përfaqësues nga AIDA, përgjegjës për biznesin.”.
2. Në pikën 4 bëhen këto ndryshime:
a) Shkronja “a” ndryshohet, si më poshtë vijon:
[bookmark: _GoBack] “a) Anëtarët e Bordit, të përzgjedhur, sipas përcaktimit të dhënë në shkronjën “a”, të pikës 3, të këtij vendimi, caktohen nga ministri përgjegjës për çështjet e ekonomisë;”.
b) Shkronja “c” shfuqizohet.
3. Pika 7 ndryshohet, si më poshtë vijon:
 “7. Mbledhjet e Bordit janë të vlefshme kur në to marrin pjesë jo më pak se 4 (katër) anëtarë. Bordi merr vendime me shumicë votash të anëtarëve të pranishëm. Anëtarët e Bordit, në përputhje me legjislacionin në fuqi për konfliktin e interesit, nuk marrin pjesë në proceset përzgjedhëse dhe vendimmarrëse, kur kanë dyshime për ekzistencën e konfliktit të interesit.”.
4. Shkronja “b”, e pikës 9, ndryshohet, si më poshtë vijon:
 “b) Kërkon informacione shtesë nga aplikantët nëpërmjet Njësisë për Menaxhimin e Grantit, atëherë kur gjykohet e domosdoshme për vendimmarrjen.”. 
II. Në kreun III, “Procedura konkurruese” bëhen ndryshimet e mëposhtme:
1. Pika 1 ndryshohet, si më poshtë vijon: 
 “1. Bazuar në vendimin e Këshillit të Ministrave, për përcaktimin e masës, kritereve dhe kushteve të përfitimit nga NMVM-të, AIDA i propozon ministrit përgjegjës për ekonominë shpalljen e thirrjes për kërkesa për grant, të shoqëruar me vendimin e Komisionit të Ndihmës Shtetërore, në përputhje me legjislacionin në fuqi për ndihmën shtetërore, për ndërmarrjet që plotësojnë kërkesat e përgjithshme sipas pikës 5, të nenit 11, të ligjit nr. 43/2022. Pas miratimit, nga ministri përgjegjës për ekonominë, AIDA hap thirrjen për kërkesa nga ndërmarrjet.”. 
2. Fjalia e parë e pikës 2, ndryshohet, si më poshtë vijon:
 “Dorëzimi i kërkesave nga ndërmarrjet bëhet vetëm nëpërmjet adresës elektronike të AIDA-s: ndërmarrje@aida.gov.al.”.
3. Pika 3 shfuqizohet.
4. Pikat 4, 5 dhe 6 ndryshohen, si më poshtë vijon:
 “4. Thirrja qëndron e hapur jo më pak se 30 (tridhjetë) ditë kalendarike nga dita e publikimit të saj. Pas përfundimit të afatit të thirrjes, Njësia për Menaxhimin e Grantit në AIDA, brenda 10 (dhjetë) ditëve kalendarike nga e nesërmja e ditës së përfundimit të afatit të thirrjes, merr në dorëzim kërkesat dhe verifikon përmbushjen e kritereve formale nga ana e NMVM-ve.
5. Pas verifikimit të kritereve formale, Njësia për Menaxhimin e Grantit në AIDA i përcjell Bordit listën e kërkesave që kanë përmbushur kriteret formale dhe propozimet për NMVM-të me mangësi në dokumentacion, që nuk kualifikohen. Këto kërkesa i nënshtrohen procesit të shqyrtimit dhe vlerësimit nga ana e Bordit, i cili mblidhet brenda 5 (pesë) ditëve kalendarike nga dita e njoftimit.
6. Bordi vlerëson kërkesat e propozuara nga Njësia për Menaxhimin e Grantit në AIDA, brenda 5 (pesë) ditëve kalendarike nga data e mbledhjes së tij. Vendimi për caktimin paraprak të ndërmarrjeve fituese merret me shumicë votash të anëtarëve të pranishëm në mbledhjen e Bordit.”.
5. Fjalia e fundit, e pikës 7, hiqet.
6. Pikat 8, 9 dhe 10 ndryshohen, si më poshtë vijon:
 “8. Ndërmarrja, së cilës i është refuzuar kërkesa, ka të drejtë ankimimi, duke kërkuar raportin e vlerësimit nga Bordi dhe pikët e grumbulluara, brenda 5 (pesë) ditëve kalendarike nga dita e marrjes së njoftimit. Në raste të tilla, Bordi kthen përgjigje brenda 5 (pesë) ditëve kalendarike nga depozitimi i kërkesës me shkrim të ndërmarrjes. Lista përfundimtare e ndërmarrjeve fituese publikohet në faqen zyrtare të AIDA-s dhe ministrisë përgjegjëse për ekonominë pas përfundimit të afatit të shqyrtimit të ankesave.
9. Brenda 10 (dhjetë) ditëve kalendarike nga marrja e njoftimit zyrtar, ndërmarrja e shpallur fituese me vendim Bordi nënshkruan marrëveshjen për dhënien e grantit me AIDA-n, në të cilën përcaktohen të drejtat dhe detyrimet e ndërsjella të palëve.
10. Pagesa e fondit bëhet me dy këste dhe në përqindje të barabarta, një parapagim prej 50% të vlerës së fondit të përfituar dhe kësti i dytë prej 50% të vlerës së mbetur të fondit do të disbursohet pas zbatimit të projektit, kundrejt dorëzimit të dokumentacionit dhe faturës/faturave që vërteton/vërtetojnë shpenzimet e kryera. Kësti i parë kalon në llogarinë bankare të ndërmarrjes fituese brenda 5 (pesë) ditëve nga data e lidhjes së marrëveshjes. Bordi merr vendim për t’i paguar këstin e fundit ndërmarrjes fituese, vetëm pas verifikimit të dokumentacionit financiar të dorëzuar dhe vlerësimit pozitiv të raportit përfundimtar të monitorimit nga njësia përgjegjëse.”.
7. Pika 11 shfuqizohet.
8. Pika 12 ndryshohet, si më poshtë vijon:
 “12. Me nënshkrimin e marrëveshjes së grantit, ndërmarrja përfituese ka detyrimin të përmbushë tërësisht dhe në afat projektin e miratuar. Nëse për arsye objektive ndërmarrja nuk vijon me realizimin e projektit pas nënshkrimit të kontratës, ajo i paraqet paraprakisht AIDA-s një kërkesë për zgjidhjen e kontratës dhe kthimin e shumave, në rast se janë bërë pagesa. Kërkesa duhet të jetë e argumentuar dhe të përmbajë shkakun për të cilin është kërkuar zgjidhja e kontratës.”.
9. Pika 15 shfuqizohet.
III. Në rregulloren “Për përcaktimin e rregullave të hollësishme për kryerjen e monitorimit, raportimit, dhe dokumentacionin e nevojshëm për t’u paraqitur nga ndërmarrjet mikro, të vogla dhe të mesme që aplikojnë për masa mbështetëse”, bashkëlidhur vendimit, bëhen shtesat dhe ndryshimet, sipas aneksit 1/1, që i bashkëlidhet këtij vendimi. 
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama
[bookmark: _Hlk170381645]
ANEKSI 1/1

1. Pas pjesës “Përmbajtja” shtohet pjesa “Përkufizime”, me këtë përmbajtje:
 “Përkufizime:
1. Në zbatim të kësaj rregulloreje, termat e mëposhtëm kanë këto kuptime:
a) “AIDA” është Agjencia Shqiptare e Zhvillimit të Investimeve;
b) “Bordi Vlerësues i Kërkesave” është organi kolegjial që shqyrton dhe vlerëson të gjitha aplikimet që kanë përmbushur kriteret formale;
c) “Njësia për Menaxhimin e Grantit” është sekretariatit teknik i Bordit, i cili merr në dorëzim dhe shqyrtim çdo aplikim të paraqitur, i cili plotëson kriteret e kësaj rregulloreje.
ç) “Ndërmarrje” është çdo person fizik ose juridik, i regjistruar në regjistrin tregtar, i cili ushtron veprimtari ekonomike;
d) “NMVM” janë ndërmarrjet mikro, të vogla dhe të mesme, që janë regjistruar në regjistrin tregtar, në të cilat me përjashtim të rasteve të përcaktuara në pikën 7, të këtij neni, organet publike, direkt ose indirekt, nuk mund të zotërojnë më shumë se 25% të kapitalit apo të të drejtave të votës. 
dh) “Ndërmarrje të reja” janë ndërmarrjet mikro, të vogla e të mesme, të cilat janë regjistruar në regjistrin tregtar prej jo më shumë se 12 muajsh;
e) “Kërkues” është personi fizik/juridik me seli në territorin e Republikës të Shqipërisë, i cili kërkon mbështetje financiare nga buxheti i shtetit;
ë) “Kërkesa” është kërkesa për përfitim granti pasqyruar në formularin e kërkesës së bashku me dokumentacionin përkatës, që paraqitet nga kërkuesi në AIDA;
f) “Grant” është mbështetje financiare nga buxheti i shtetit;
g) “Kritere” janë kushtet dhe kërkesat për ndërmarrjet për dhënien e granteve.
2. Termat e përdorur në këtë rregullore do të kenë të njëjtin kuptim si në ligjet nr. 10 303, datë 15.7.2010, “Për krijimin dhe mënyrën e organizimit e të funksionimit të Agjencisë Shqiptare të Zhvillimit të Investimeve (AIDA)”, dhe nr. 43/2022, “Për zhvillimin e ndërmarrjeve mikro, të vogla dhe të mesme.”.
2. Pika 1 “Hyrje”, ndryshohet, si më poshtë vijon:
“1. Kjo rregullore ka për qëllim të përcaktojë në mënyrë të detajuar rregullat, kriteret, procedurën e aplikimit, disbursimit dhe monitorimit të projekteve fituese për mbështetje me grant për ndërmarrjet mikro, të vogla dhe të mesme, në zbatim të ligjit nr. 43/2022, “Për zhvillimin e ndërmarrjeve mikro, të vogla dhe të mesme.”.
7. Pika 5 ndryshohet, si më poshtë vijon:
“5. Procedura e aplikimit është, si më poshtë:
a) Kërkuesi për mbështetje me fond dërgon kërkesën në rrugë elektronike në adresën e AIDA-s: ndërmarrje@aida.gov.al. 
b) Dërgimi i kërkesave në rrugë elektronike do të konfirmohet nga AIDA me një përgjigje me e-mail dhe do të protokollohen me datën e mbërritjes në adresën: ndërmarrje@aida.gov.al.
c) Formulari i kërkesës dhe dokumentacioni i dërguar në rrugë elektronike duhet të jenë në formatin PDF.
ç) Thirrja qëndron e hapur jo më pak se 30 (tridhjetë) ditë kalendarike nga dita e publikimit të saj. Njoftimi për thirrje do të publikohet në faqen zyrtare të Ministrisë së Ekonomisë, Kulturës dhe Inovacionit: www.meki.al dhe të AIDA-s: www.aida.gov.al dhe në rrjetet sociale të AIDA-s. 
d) Formulari i kërkesës, buxhetit dhe deklarata për kategorinë e NMVM-ve do të shkarkohen në linkun që do të vihet në dispozicion nga AIDA.”.
8. Pas pikës 5 shtohet pika 5.1, me këtë përmbajtje:
 “5.1. Shqyrtimi i kërkesave:
a) Njësia për Menaxhimin e Grantit në AIDA, brenda 10 (dhjetë) ditëve kalendarike nga e nesërmja e datës së përfundimit të afatit të thirrjes, merr në shqyrtim çdo kërkesë të paraqitur dhe verifikon përmbushjen e kërkesave formale nga ana e NMVM-ve. 
b) Pas vlerësimit të kërkesave formale nga Njësia për Menaxhimin e Grantit në AIDA, kjo e fundit i përcjell Bordit listën e kërkesave që kanë përmbushur kriteret formale dhe propozimet për NMVM-të me mangësi në dokumentacion që nuk kualifikohen. Këto kërkesa i nënshtrohen procesit të shqyrtimit dhe vlerësimit nga ana e Bordit, i cili mblidhet brenda 5 ditëve kalendarike nga dita e njoftimit.
c) Brenda 5 (pesë) ditëve kalendarike nga data e mbledhjes së tij, Bordi vlerëson aplikimet e propozuara nga Njësia për Menaxhimin e Grantit në AIDA. Në përfundim të procesit të shqyrtimit, Bordi plotëson formularin e vlerësimit për çdo aplikim, duke marrë vendimin për caktimin e fituesve paraprakë dhe përcakton nivelin e grantit për secilin përfitues. 
ç) Miratimi i dhënies së grantit merret me vendim të Bordit, bazuar në pikën 4, të nenit 11 të ligjit nr. 43/2022, “Për zhvillimin e ndërmarrjeve mikro, të vogla dhe të mesme”. Vendimi për përfituesit e ndërmarrjeve, merret me shumicë votash të anëtarëve të pranishëm në mbledhjen e Bordit.
d) Brenda 3 (ditëve) kalendarike nga vendimmarrja paraprake të Bordit, AIDA, njofton me e-mail përmes adresës elektronike ndërmarrje@aida.gov.al ndërmarrjet e interesuara, nëse: 
i. kërkesa është refuzuar nga Bordi, duke dhënë arsyet e refuzimit;
ii. kërkesa është miratuar nga Bordi.
dh) Ndërmarrjes, së cilës i është refuzuar kërkesa, ka të drejtë ankimimi, duke kërkuar raportin e vlerësimit nga Bordi dhe pikët e grumbulluara, brenda 5 (pesë) ditëve kalendarike nga dita e marrjes së njoftimit. Në raste të tilla, Bordi kthen përgjigje brenda 5 ditëve kalendarike nga depozitimi i kërkesës më shkrim të ndërmarrjes. Lista përfundimtare e ndërmarrjeve fituese shpallet pas përfundimit të afatit të shqyrtimit të ankesave.”.
9. Pika 6 ndryshohet, si më poshtë vijon:
 “6. Shpallja e projekteve do të bëhet si vijon: 
a) Lista e ndërmarrjeve fituese publikohet në faqen elektronike të AIDA-s dhe të ministrisë përgjegjëse për ekonominë.
b) Brenda 5 (pesë) ditëve kalendarike nga marrja e njoftimit zyrtar, ndërmarrja e shpallur fituese, nënshkruan marrëveshjen për dhënien e grantit me AIDA. Me nënshkrimin e marrëveshjes së grantit, ndërmarrja fituese ka detyrimin të përmbushë tërësisht dhe në afat projektin e miratuar. Nëse për arsye objektive ndërmarrja nuk vijon me realizimin e projektit pas nënshkrimit të kontratës, ajo i paraqet paraprakisht AIDA-s një kërkesë për zgjidhjen e kontratës dhe kthimin e shumave në rast se janë bërë pagesa. Kërkesa duhet të jetë e argumentuar dhe të përmbajë shkakun për të cilin është kërkuar zgjidhja e kontratës.
c) Projektet e shpallura fituese fillojnë zbatimin e tyre nga data e nënshkrimit të marrëveshjes së fitimit të grantit e deri në afatin e deklaruar në planin e biznesit.
Afati përfundimtar për dorëzimin e të gjithë dokumentacionit administrativ dhe financiar do të jetë jo më vonë se muaji nëntor i vitit përkatës.”. 
11. Në pikën 8, togfjalëshi “Njësia monitoruese” zëvendësohet me “Njësia për Menaxhimin e Grantit”.
12. Pika 9 ndryshohet, si më poshtë vijon:
 “9. Kriteret vlerësuese:
a) Kërkesat i nënshtrohen procesit të vlerësimit nga ana e Bordit, i cili i vlerëson ato mbi bazën e pikëzimit të përcaktuar, si më poshtë.

	Kriteret
	Pikët

	Përputhshmëria e modelit të biznesit me kriteret e thirrjes së fondit
	20 pikë

	Burime njerëzore dhe kapaciteti financiar për zbatimin e projektit të propozuar 
	10 pikë

	Qartësia e përshkrimit të aktiviteteve që do të realizohen
	20 pikë

	Qartësia e përshkrimit të impaktit dhe e rezultateve të matshme
	10 pikë

	Aktivitetet e ndërmarrjes rrisin numrin e të punësuarve
	10 pikë

	Aplikuesi është femër 
	10 pikë

	Aktivitetet e ndërmarrjes kanë impakt pozitiv mjedisor 
	10 pikë

	Aktivitetet e ndërmarrjes janë inovative
	10 pikë

	TOTALI
	100 pikë



b) Ndërmarrjet mikro, të vogla dhe të mesme fituese do të shpallen sipas renditjes së pikëve të mbledhura në raport me grantin total në dispozicion.”.
13. Pika 10 shfuqizohet.
14. Pika 12 ndryshohet, si më poshtë vijon:
 “12. Njësia për Menaxhimin e Grantit krijohet me urdhër të drejtorit ekzekutiv të AIDA-s dhe ushtron detyrat administrative, si më poshtë:
a) Promovon skemën e mbështetjes me grant dhe realizon fushatën e ndërgjegjësimit të NMVM-ve për aplikim.
b) Merr në dorëzim, shqyrton dhe vlerëson përmbushjen e kritereve formale të ndërmarrjeve që kanë aplikuar për përfitim granti.
c) Mban komunikimin e vazhdueshëm me subjektet aplikuese mbi ecurinë e procesit.
ç) I përcjell Bordit rezultatin e vlerësimit të kërkesave formale dhe dokumentacionin e nevojshëm për shqyrtim të mëtejshëm. 
d) Merr pjesë në mbledhjet e Bordit pa të drejtë vote dhe referon projektet aplikuese, si dhe mban procesverbalin përkatës të mbledhjes, i cili i paraqitet për shqyrtim dhe nënshkrim;
dh) Merr në dorëzim raportet përfundimtare të paraqitura nga përfituesit e granteve dhe kërkon informacione sqaruese mbi dokumentacionin e dorëzuar, sa herë që e gjykon të nevojshme;
e) Harton raportin final të grantit në fund të vitit kalendarik dhe e paraqet pranë ministrit përgjegjës për ekonominë. Raporti final i grantit duhet të përmbajë ecurinë dhe impaktin e grantit gjatë gjithë vitit kalendarik, aplikuesit dhe fituesit, si dhe një analizë mbi problematikat e hasura dhe impaktin e fondit.”.
15. Formulari i kërkesës dhe formulari i buxhetit ndryshojnë, si më poshtë vijon:
[bookmark: bookmark26]
“FORMULARI I KËRKESËS
PËR MBËSHTETJEN ME GRANT TË NDËRMARRJEVE MIKRO, TË VOGLA
DHE TË MESME

I. INFORMACIONE TË PËRGJITHSHME
	Titulli i projektit
	

	Skema/masa ku kërkon
	

	Kategoria e ndërmarrjes

	|_| mikro |_| vogël |_| mesme 

	Sektori në të cilin bën pjesë
	

	Emri i kërkuesit 
	

	Statusi ligjor
	|_| Person fizik 
|_| Person juridik 

	
	NIPT (numri unik i identifikimit të subjektit): 

	Përfaqësuesi ligjor 
	Emër Mbiemër 

	Numri personal i identifikimit 
	(ID i përfaqësuesit ligjor)

	I kthyer nga emigrimi
	[bookmark: Check11][bookmark: Check12]|_| Po |_| Jo

	Adresa
	

	E-mail
	

	Website
	

	Numri i telefonit
	(prefiksi + numri)

	Kohëzgjatja e projektit
	(periudha minimale-maksimale/ muaj)

	Vendi/et ku zbatohet projekti
	

	Buxheti total i projektit
	(vlera në lekë) 


[bookmark: _Toc151554051]II. PËRSHKRIMI I PROJEKTIT 
[bookmark: _Toc151554052]Qëllimi i projektit: (Përshkruani shkurtimisht projektin, duke adresuar direkt problematikën dhe argumentimin sesi projekti iu përgjigjet nevojave të identifikuara (max 1500 karaktere).)
[bookmark: _Toc151554053]1. Objektivat e projektit (maksimumi 5 rreshta për secilin objektiv).
[bookmark: _Toc151554054]2. Përshkrimi i modelit të biznesit të aplikantit (Jepni një përshkrim të shkurtër të fushës dhe historikut së aktivitetit (max 250 karaktere).)
[bookmark: _Toc151554055]3. Përfituesit dhe rezultatet (Cilët janë përfituesit dhe rezultatet finale të aktivitetit tuaj?)
4. Qëndrueshmëria (Përshkruani qëndrueshmërinë e projektit në terma afatmesëm dhe afatgjatë. A planifikoni zgjerimin e biznesit jashtë territorit shqiptar? (max 250 karakter).)
5. Përshkrimi i aktiviteteve (Shpjegoni aktivitetet e parashikuara të projektit, për të cilat kërkoni financim, duke përcaktuar edhe kohëzgjatjen e secilit.)
6. Rezultatet e pritshme të projektit (Përshkruani rezultatet e pritshme të aktiviteteve, për secilin prej tyre.)
7. Përshkrim i burimeve njerëzore (Jepni informacion lidhur me numrin total të të punësuarve dhe të numrit të personave që do të punësohen gjatë apo pas zbatimit të projektit, duke përshkruar edhe pozicionin dhe detyrat e secilit.) 
[bookmark: _Toc54284815][bookmark: _Toc54284901]8. Performanca e aktivitetit ndër vite (Plotësoni tabelën e mëposhtme mbi treguesit kryesorë financiarë në 2 (dy) vitet e fundit.)

	Bilanci
	Viti 
	Viti 

	Të ardhurat
	
	

	Fitimi neto
	
	



9. Financime të mëparshme nga grante dhe skema të ndryshme (Listoni financimet nga donatorë të tjerë (publikë dhe/ose privatë) gjatë 3 viteve të fundit, duke përshkruar shkurtimisht projektin e mbështetur, donatorin, vlerën e financimit të përfituar, dhe periudhën e zbatimit.)

Emri i aplikuesit (përfaqësuesi ligjor): ___________________ 
Vendi dhe data: ____________________, ___________ 
Nënshkrimi dhe vula (nëse ka): ________________________.”. 

“FORMATI I BUXHETIT 
Emri i aplikuesit:_________________ 
Titulli i projektit:_________________

Koha e zbatimit: nga/deri :_______________

[image: ]

Emri i aplikuesit (përfaqësuesi ligjor): _____________________
Vendi dhe data: _____________ , ___________ 
Nënshkrimi dhe vula (nëse ka): __________________________.”.

Nr. Lloji i shpenzimit Njësia Sasia Çmimi në lekë Totali (pa TVSH)

1

2

3

4

5

Total pa TVSH -                            


